CELEX: 32019D1389
Language: fi
Date: 2019-09-04 00:00:00
Title: Komission täytäntöönpanopäätös (EU) 2019/1389, annettu 4 päivänä syyskuuta 2019, Euroopan parlamentin ja neuvoston asetuksesta (EU) N:o 1307/2013 ja komission delegoidusta asetuksesta (EU) N:o 639/2014 poikkeamisen sallimisesta siltä osin kuin on kyse tiettyjen viherryttämistukeen liittyvien edellytysten täytäntöönpanosta hakuvuoden 2019 osalta Belgiassa, Espanjassa, Ranskassa, Liettuassa, Puolassa ja Portugalissa (tiedoksiannettu numerolla C(2019) 6438)

6.9.2019   
               
               
                  FI
               
               
                  Euroopan unionin virallinen lehti
               
               
                  L 230/3
               
            
         KOMISSION TÄYTÄNTÖÖNPANOPÄÄTÖS (EU) 2019/1389,
         annettu 4 päivänä syyskuuta 2019,
         Euroopan parlamentin ja neuvoston asetuksesta (EU) N:o 1307/2013 ja komission delegoidusta asetuksesta (EU) N:o 639/2014 poikkeamisen sallimisesta siltä osin kuin on kyse tiettyjen viherryttämistukeen liittyvien edellytysten täytäntöönpanosta hakuvuoden 2019 osalta Belgiassa, Espanjassa, Ranskassa, Liettuassa, Puolassa ja Portugalissa
         
            
               (tiedoksiannettu numerolla C(2019) 6438)
            
         
         (Ainoastaan espanjan-, hollannin-, liettuan-, portugalin-, puolan- ja ranskankieliset tekstit ovat todistusvoimaisia)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013 (1) ja erityisesti sen 69 artiklan 1 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 1307/2013 III osaston 3 luvussa säädetään tuesta ilmaston ja ympäristön kannalta suotuisiin maatalouskäytäntöihin, jäljempänä ’viherryttämistuki’. Näihin käytäntöihin kuuluvat viljelyn monipuolistaminen ja ekologiset alat. Kyseisiä käytäntöjä koskevista tarkemmista säännöistä säädetään komission delegoidun asetuksen (EU) N:o 639/2014 (2) 3 luvussa.
                  
               
                     (2)
                  
                  
                     Kun kyseessä on viljelyn monipuolistaminen, kesantoala lasketaan asetuksen (EU) N:o 1307/2013 44 artiklan 4 kohdan nojalla eri viljelykasviksi kuin heinäkasvit tai muut nurmirehukasvit. Tämä tarkoittaa, että alaa, jota on laidunnettu tai jolta on korjattu satoa tuotantotarkoituksessa, ei voida pitää kesantoalana.
                  
               
                     (3)
                  
                  
                     Delegoidun asetuksen (EU) N:o 639/2014 45 artiklan 2 kohdan mukaan kesantoalaa voidaan asetuksen (EU) N:o 1307/2013 46 artiklan 2 kohdan ensimmäisen alakohdan a alakohdan soveltamiseksi pitää ekologisena alana, jos sillä ei harjoiteta maataloustuotantoa.
                  
               
                     (4)
                  
                  
                     Delegoidun asetuksen (EU) N:o 639/2014 45 artiklan 9 kohdan nojalla alat, joilla kasvaa kerääjäkasveja tai kasvipeitettä, voidaan katsoa ekologiseksi alaksi asetuksen (EU) N:o 1307/2013 46 artiklan soveltamiseksi edellyttäen, että ne on perustettu kylvämällä viljelykasvien seosta ja että asetuksen (EU) N:o 1307/2013 46 artiklassa vahvistetut edellytykset täyttyvät. Jäsenvaltioiden on vahvistettava käytettävien viljelykasvilajien seosten luettelo sekä kansallisella, alueellisella tai aluetta alemmalla tasolla tai tilatasolla sovellettava ajanjakso, jona ekologisiksi alueiksi ilmoitetut kerääjäkasvien tai kasvipeitteen alat on säilytettävä. Tämän ajanjakson on oltava vähintään kahdeksan viikkoa. Kerääjäkasvien tai kasvipeitteen aloihin ei myöskään saa kuulua aloja, joilla kasvaa syksyllä tavanomaisesti sadonkorjuuta tai laiduntamista varten kylvettäviä talvehtivia viljelykasveja.
                  
               
                     (5)
                  
                  
                     Belgia, Espanja, Ranska, Liettua, Puola ja Portugali ovat päättäneet, että kesantoalana olevat alat, jotka täyttävät delegoidun asetuksen (EU) N:o 639/2014 45 artiklan 2 kohdassa vahvistetut kriteerit, ja kerääjäkasvien tai kasvipeitteen alat, jotka ovat kyseisen asetuksen 45 artiklan 9 kohdan mukaisia, voidaan katsoa ekologisiksi aloiksi asetuksen (EU) N:o 1307/2013 46 artiklan 2 kohdan ensimmäisen alakohdan a ja i alakohdan mukaisesti.
                  
               
                     (6)
                  
                  
                     Belgia, Espanja, Ranska, Liettua, Puola ja Portugali ilmoittivat komissiolle, että niitä keväällä ja kesällä koetelleella vakavalla kuivuudella oli maataloustoimintaa haittaavia kumulatiivisia vaikutuksia, mikä aiheutti hankaluuksia eläinten rehuna käytettävän kasvillisuuden tuotokselle, erityisesti niityille ja laitumille.
                  
               
                     (7)
                  
                  
                     Voimakas kuivuus sai karjankasvatusalan rehun ehtymään ja esti varastojen keräämisen. Tällainen kehityskulku on aiheuttanut huolta erityisesti sen vuoksi, että kustannukset ovat nousseet riittämättömän tuotannon vuoksi ja asianomaisten tilojen elinkelpoisuus on vaarantunut.
                  
               
                     (8)
                  
                  
                     Jotta asianomaisten alueiden viljelijät voisivat hyödyntää mahdollisimman paljon käytettävissä olevia alojaan eläinten ruokintaa varten, Belgia, Espanja, Ranska, Liettua, Puola ja Portugali ovat pyytäneet lupaa poiketa tietyistä edellytyksistä, jotka liittyvät viherryttämistukeen, kun on kyse kesantoalasta, jonka on ilmoitettu täyttävän viljelyn monipuolistamiseen tai ekologiseen alaan liittyvät vaatimukset asetuksen (EU) N:o 1307/2013 44 artiklan 4 kohdan ja 46 artiklan 2 kohdan ensimmäisen alakohdan a alakohdan mukaisesti.
                  
               
                     (9)
                  
                  
                     Samoista syistä Belgia, Ranska, Liettua ja Puola ovat pyytäneet lupaa poiketa tietyistä viherryttämistukeen liittyvistä edellytyksistä siltä osin kuin on kyse aloista, joilla kasvaa kerääjäkasveja tai kasvipeitettä ja joiden on ilmoitettu täyttävän ekologisten alueiden vaatimukset asetuksen (EU) N:o 1307/2013 46 artiklan 2 kohdan ensimmäisen alakohdan i alakohdan mukaisesti.
                  
               
                     (10)
                  
                  
                     Jotkut viljelijät Ranskassa, Liettuassa ja Puolassa eivät myöskään ehtineet kylvämään kerääjäkasveja tai kasvipeitettä oikeaan aikaan, sillä maata ei äärimmäisten sääolosuhteiden vuoksi voitu muokata. Niinpä jos ajanjaksoa, jona kerääjäkasvien alat on säilytettävä, ei lyhennetä, viljelijöiden on vaikea noudattaa viljelysuunnitelmaansa, erityisesti jos he suunnittelevat talvehtivien viljelykasvien kylvöä seuraavaksi. Kun paras mahdollinen ajankohta on mennyt ohitse, viljelijät saattavat joutua kylvämään talvehtivat viljelykasvit huonoissa olosuhteissa, mikä vaarantaisi näiden viljelykasvien tulevan sadon.
                  
               
                     (11)
                  
                  
                     Ottaen huomioon vuoden 2019 kuivuusjakson vakavuus asianomaisilla alueilla ja sen seuraukset, on aiheellista säätää poikkeuksista asetuksen (EU) N:o 1307/2013 44 artiklan 4 kohdasta siltä osin kuin on kyse kesantoalasta viljelyn monipuolistamista varten, delegoidun asetuksen (EU) N:o 639/2014 45 artiklan 2 kohdasta siltä osin kuin on kyse kesantoalan määrittämisestä ekologiseksi alaksi asetuksen (EU) N:o 1307/2013 46 artiklan 2 kohdan ensimmäisen alakohdan a alakohdan mukaisesti, ja delegoidun asetuksen (EU) N:o 639/2014 45 artiklan 9 kohdasta siltä osin kuin on kyse alojen, joilla kasvaa kerääjäkasveja tai kasvipeitettä, määrittämisestä ekologisiksi alueiksi asetuksen (EU) N:o 1307/2013 46 artiklan 2 kohdan ensimmäisen alakohdan i alakohdan mukaisesti.
                  
               
                     (12)
                  
                  
                     Asetuksen (EU) N:o 1307/2013 69 artiklan 1 kohdassa vahvistettujen vaatimusten täyttämiseksi tässä päätöksessä olisi säädettävä poikkeuksista viljelyn monipuolistamiseen ja ekologiseen alaan liittyviin velvollisuuksiin vain siinä määrin ja sellaisen ajan kuin on ehdottoman välttämätöntä. Sen vuoksi tässä päätöksessä säädettyjä poikkeuksia olisi sovellettava viljelijöihin, jotka ovat sijoittautuneet alueille, joiden asianomaisten jäsenvaltioiden toimivaltaiset viranomaiset ovat virallisesti tunnustaneet kärsineen kyseisestä kuivuusjaksosta, minkä tuloksena on tuntuva rehupula. Poikkeuksen kohdentamiseksi olisi myös vahvistettava lisäedellytyksiä.
                  
               
                     (13)
                  
                  
                     Belgialla, Espanjalla, Ranskalla, Liettualla, Puolalla ja Portugalilla olisi muut käytettävissä olevat välineet sekä asianomaisten alueiden erityispiirteet huomioon ottaen – nykyiset viljelyjärjestelmät ja maankäyttö mukaan lukien – oltava mahdollisuus päättää, mitä kyseisistä poikkeuksista sovelletaan asianomaisilla alueilla ja missä määrin, edellyttäen että tässä päätöksessä säädetyt edellytykset täyttyvät. Kun asianomaiset jäsenvaltiot päättävät poikkeusten soveltamisesta asianomaisilla alueilla, niiden olisi otettava asianmukaisesti huomioon tavoitteet, jotka koskevat ilmaston ja ympäristön kannalta suotuisia maatalouskäytäntöjä ja varsinkin tarvetta suojella riittävästi maaperän laatua ja luonnonvarojen laatua ja biologista monimuotoisuutta erityisesti kukinnan ja pesivien lintujen kannalta herkimpinä aikoina.
                  
               
                     (14)
                  
                  
                     Sen varmistamiseksi, että tällä päätöksellä sallitut poikkeukset ovat vaikuttavia, Belgian, Espanjan, Ranskan, Liettuan, Puolan ja Portugalin olisi tehtävä päätöksensä 14 päivän kuluessa tämän päätöksen tiedoksiantopäivästä ja ilmoitettava päätöksensä komissiolle 7 päivän kuluessa kyseisten päätösten tekopäivästä.
                  
               
                     (15)
                  
                  
                     Jotta komissio voi seurata asiaankuuluvien sääntöjen oikeaa soveltamista ja poikkeusten vaikutuksia, Belgian, Espanjan, Ranskan, Liettuan, Puolan ja Portugalin olisi toimitettava tiedot asianomaisten hehtaarien määrästä, jotta voidaan arvioida poikkeusten vaikutusta asetuksessa (EU) N:o 1307/2013 vahvistettuihin viljelyn monipuolistamisen ja ekologisten alojen ympäristötavoitteisiin. Nämä tiedot olisi toimitettava komissiolle 15 päivään joulukuuta 2019 mennessä käyttäen olemassa olevia hallintovälineitä. Samaan päivämäärään mennessä Belgian, Espanjan, Ranskan, Liettuan, Puolan ja Portugalin olisi toimitettava komissiolle arvio poikkeuksen vaikutuksista ympäristöä, biologista monimuotoisuutta ja ilmastoa koskeviin tavoitteisiin, jotka liittyvät ekologisiin alueisiin, kerääjäkasveihin ja viljelyn monipuolistamiseen ja tapauksen mukaan kuvaus toimenpiteistä, joilla lievennetään havaittuja kielteisiä vaikutuksia.
                  
               
                     (16)
                  
                  
                     Tässä päätöksessä säädetyt toimenpiteet ovat suorien tukien komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poikkeusten soveltamisala
            
               1.   Poiketen siitä, mitä asetuksen (EU) N:o 1307/2013 44 artiklan 4 kohdassa säädetään, Belgia, Espanja, Ranska, Liettua, Puola ja Portugali voivat hakuvuoden 2019 osalta päättää, että kesantoalan katsotaan olevan eri viljelykasvi, vaikka sitä olisi laidunnettu tai siltä olisi korjattu satoa tuotantotarkoituksessa.
            
            
               2.   Poiketen siitä, mitä delegoidun asetuksen (EU) N:o 639/2014 45 artiklan 2 kohdassa säädetään, Belgia, Espanja, Ranska, Liettua, Puola ja Portugali voivat hakuvuoden 2019 osalta päättää, että kesantoalan katsotaan olevan ekologinen alue asetuksen (EU) N:o 1307/2013 46 artiklan 2 kohdan ensimmäisen alakohdan a alakohdan nojalla, vaikka sitä olisi laidunnettu tai siltä olisi korjattu satoa tuotantotarkoituksessa.
            
            
               3.   Poiketen siitä, mitä delegoidun asetuksen (EU) N:o 639/2014 45 artiklan 9 kohdassa säädetään, Belgia, Ranska, Liettua ja Puola voivat hakuvuoden 2019 osalta päättää minkä tahansa seuraavista, kun on kyse ekologisen alueen määrittämisestä asetuksen (EU) N:o 1307/2013 46 artiklan 2 kohdan ensimmäisen alakohdan i alakohdan mukaisesti:
               
                           a)
                        
                        
                           kerääjäkasvien tai kasvipeitteen alat voidaan muodostaa kylvämättä viljelykasvilajien seosta edellyttäen, että kylvetyt kasvit ovat heinäkasveja tai muita nurmirehukasveja;
                        
                     
                           b)
                        
                        
                           kerääjäkasvien tai kasvipeitteen aloihin saa kuulua aloja, joilla kasvaa syksyllä tavanomaisesti rehunkorjuuta tai laiduntamista varten kylvettäviä talvehtivia viljelykasveja.
                        
                     
            
               4.   Poiketen siitä, mitä delegoidun asetuksen (EU) N:o 639/2014 45 artiklan 9 kohdan toisessa alakohdassa säädetään, Ranska, Liettua ja Puola voivat hakuvuoden 2019 osalta lyhentää sitä kyseisessä säännöksessä säädettyä pakollista vähimmäisaikaa, jona kerääjäkasvien tai kasvipeitteen alat on säilytettävä, sillä edellytyksellä, että talvehtiva viljelykasvi kylvetään sen jälkeen.
            
         
         
            2 artikla
            Alueet, joita poikkeukset koskevat
            Edellä 1 artiklassa tarkoitettuja päätöksiä sovelletaan ainoastaan alueisiin, joilla asianomainen karja sijaitsee, tai 1 artiklan 4 kohdan tapauksessa alueisiin, joilla maata ei voitu muokata oikeaan aikaan kylvöjä varten maan kunnon takia, eikä tämän vuoksi voitu noudattaa delegoidun asetuksen (EU) N:o 639/2014 45 artiklan 9 kohtaa, ja joiden Belgian, Espanjan, Ranskan, Liettuan, Puolan ja Portugalin toimivaltaiset viranomaiset ovat virallisesti tunnustaneet kärsineen vuonna 2019 vakavasta kuivuudesta.
         
         
            3 artikla
            Määräaika
            Edellä 1 artiklassa tarkoitetut päätökset on tehtävä 14 päivän kuluessa tämän päätöksen tiedoksiantamispäivästä.
         
         
            4 artikla
            Ilmoittaminen
            
               1.   Belgian, Espanjan, Ranskan, Liettuan, Puolan ja Portugalin on 7 päivän kuluessa siitä päivästä, jona 1 artiklassa tarkoitetut päätökset tehtiin, ilmoitettava komissiolle
               
                           a)
                        
                        
                           alueet, joiden niiden toimivaltaiset viranomaiset ovat virallisesti tunnustaneet kärsineen vuonna 2019 vakavasta kuivuudesta;
                        
                     
                           b)
                        
                        
                           edellä olevan 1 artiklan nojalla tehdyt päätökset, mukaan luettuna NUTS 3-tasolla sovellettujen poikkeusten luonne ja perustelu poikkeusten käyttämiselle asianomaisilla alueilla.
                        
                     
            
               2.   Belgian, Espanjan, Ranskan, Liettuan, Puolan ja Portugalin on 15 päivään joulukuuta 2019 mennessä ilmoitettava komissiolle niiden tilojen määrä, jotka käyttivät edellä 1 artiklassa säädettyjä poikkeuksia, ja niiden hehtaarien määrä, joilla sovellettiin edellä 1 artiklassa säädettyjä poikkeuksia. Kyseiset tiedot on ilmoitettava NUTS 3-tasolla. Samaan päivämäärään mennessä Belgian, Espanjan, Ranskan, Liettuan, Puolan ja Portugalin on toimitettava komissiolle arvio poikkeuksen vaikutuksista ympäristöä, biologista monimuotoisuutta ja ilmastoa koskeviin tavoitteisiin, jotka liittyvät ekologisiin alueisiin, kerääjäkasveihin ja viljelyn monipuolistamiseen, ja tapauksen mukaan kuvaus toimenpiteistä, joilla lievennetään havaittuja kielteisiä vaikutuksia.
            
         
         
            5 artikla
            Osoitus
            Tämä päätös on osoitettu Belgian kuningaskunnalle, Espanjan kuningaskunnalle, Ranskan tasavallalle, Liettuan tasavallalle, Puolan tasavallalle ja Portugalin tasavallalle.
         
         
            Tehty Brysselissä 4 päivänä syyskuuta 2019.
            
               
                  Komission puolesta
               
               Phil HOGAN
               
                  Komission jäsen
               
            
         
         
            (1)  EUVL L 347, 20.12.2013, s. 608.
         
            (2)  Komission delegoitu asetus (EU) N:o 639/2014, annettu 11 päivänä maaliskuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 täydentämisestä ja mainitun asetuksen liitteen X muuttamisesta (EUVL L 181, 20.6.2014, s. 1).